**Predkladacia správa**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 200/2019 Z. z. o poskytovaní pomoci na dodávanie a distribúciu ovocia, zeleniny, mlieka a výrobkov z nich pre deti a žiakov v školách ako iniciatívny návrh.

Poskytovanie pomoci v Slovenskej republike upravuje novelizované nariadenie vlády. Novelizované nariadenie vlády ustanovuje aj mechanizmus znižovania výšky pomoci v zmysle čl. 4 ods. 5 vykonávacieho nariadenia (EÚ) 2017/39 a z dôvodu porušenia povinností pri dodávaní alebo distribuovaní školského mlieka a mliečnych výrobkov alebo školského ovocia a zeleniny pre deti alebo žiakov. Takýto systém znižovania výšky pomoci pri porušovaní podmienok vykonávania školského programu je v súlade s právnymi aktami Európskej únie, ktoré vykonávanie školského programu upravujú.

Keďže však podľa rozhodnutí úradu verejného zdravotníctva úrad verejného zdravotníctva nariaďuje opatrenie podľa § 48 ods. 4 písm. e) zákona č. 355/2007 Z. z., ktorým zakazuje prevádzku zariadení pre deti a mládež podľa § 24 ods. 1 zákona č. 355/2007 Z. z. v znení zákona č. 40/2017 Z. z., pričom prvé takéto rozhodnutie úrad verejného zdravotníctva vydal dňa 12.3.2020, prevádzkovanie väčšiny škôl bolo v zmysle týmito rozhodnutiami nariaďovaného opatrenia zastavené alebo aspoň obmedzené do tej miery, že v rámci vykonávania školského programu nebolo pre deti alebo žiakov týchto škôl možné pokračovať v zabezpečovaní činností podľa § 1 písm. a) až d) novelizovaného nariadenia vlády. Dňa 6.5.2020 však úrad verejného zdravotníctva prostredníctvom svojho listu č. HDM/3716/90885/2020 zo dňa 29.4.2020 Ministerstvu pôdohospodárstva a rozvoja vidieka Slovenskej republiky na jeho žiadosť odpovedal, že ani s ohľadom na uvedené ním nariaďované opatrenie nemá námietky voči využívaniu zariadení školského stravovania na účely distribúcie školského mlieka a mliečnych výrobkov a školského ovocia a zeleniny deťom alebo žiakom v rámci vykonávania školského programu, pričom dodal, že podpora „konzumácie ovocia, zeleniny a mliečnych výrobkov je strategickým momentom a plne v súlade s odporúčaniami Svetovej zdravotníckej organizácie, pokiaľ ide o populačnú skupinu detí a mládeže“. Okrem toho bolo článkom 5 ods. 1 vykonávacieho nariadenia (EÚ) 2020/600 predĺžené trvanie školského roka, pričom boli zároveň prijaté aj ďalšie odchýlky od pravidiel Európskej únie na vykonávanie školského programu, ktoré je potrebné reflektovať aj vo vnútroštátnom predpise, ktorým sa tieto pravidlá v Slovenskej republike implementujú, čiže ktoré je potrebné reflektovať aj v novelizovanom nariadení vlády. Vzhľadom na uvedené sa v novelizovanom nariadení vlády predovšetkým navrhuje vylúčiť krátenie výšky pomoci pri nesplnení povinností, ktoré nebolo možné splniť v dôsledku obmedzenia prevádzkovania škôl, a taktiež sa navrhuje upraviť trvanie realizačných období, v ktorých sa má školský program vykonávať a za jeho vykonávanie v ktorých sa poskytuje aj pomoc.

Navrhované nariadenie vlády nie je potrebné predložiť do vnútrokomunitárneho pripomienkového konania.

Návrh sa predkladá do skráteného pripomienkového konania z dôvodu potreby realizácie opatrení na riešenie mimoriadnej situácie v oblasti zásobovania škôl a školských zariadení školským mliekom a mliečnymi výrobkami alebo školským ovocím a zeleninou pre deti alebo žiakov v rámci školského programu.

Účinnosť navrhovaného nariadenia vlády je s výnimkami týkajúcimi sa až nasledujúcich školských rokov navrhovaná na deň jeho uverejnenia v Zbierke zákonov Slovenskej republiky, nakoľko je potrebné zabezpečiť urýchlenú implementáciu vykonávacieho nariadenia (EÚ) 2020/600 a zmiernenie prísnosti podmienok poskytovania pomoci na činnosti zabezpečované pre školy, ktorých prevádzkovanie bolo od marca školského roka 2019/2020 obmedzené bez zavinenia osôb, ktoré mali na zabezpečovanie týchto činností pridelené maximálne výšky pomoci tak, aby bolo týmto osobám možné spravodlivo poskytnúť plnú výšku pomoci na činnosti vykonané v školskom roku 2019/2020.

Návrh nariadenia vlády bol predmetom pripomienkového konania, ktorého výsledky sú uvedené vo vyhodnotení pripomienkového konania. Návrh sa predkladá bez rozporov.